  Майя Бывальцева Калыкъёслэн огкылысь луон нуналзы азьын Россиысь ваньмаз улосвылъёсын лулчеберетъя но югдытонъя ужрад ортчоз — «Этнографияя бадӟым диктант». Удмуртиысь Йӧскалык политикая министерстволэн ӵектосэз таяз арын калыккуспо инлык басьтӥз но Россотрудничество юрттэмен радъяськоз. Со сярысь ивортэ элькунысь тӧролэн но кивалтэтлэн пресс-службазы. «Россилэн аспӧртэмлыкез солэн трос пӧртэм калыкъёсыз бордын. Асьме кунын 193 калыкъёс уло. Макем умой тодӥськомы асьмеос соослэсь историзэс, сямъёссэс, йылолъёссэс, лулчеберетсэс? Со юанъёслы валэктон шедьтон понна Этнографияя бадӟым диктант ортчытӥське. Кылем арын со нырысьсэ радъямын вал. Россиысь 800 площадкаосын, Владивостокысен Калининградозь, озьы ик Турциын но Швейцариын 90 сюрс пала адями отчы пыриськиз. Трос умой кылъёс верамын вал, соин ик Этнографияя бадӟым диктантэз ялан ортчытъяны малпамы», — пусйиз Россиысь Йӧскалык ужъёсъя федерал агентстволэн кивалтӥсез Игорь Баринов. Диктантэ пыриськон понна улосвылын сое гожтон площадкае интые яке  кунгож сьӧрысь представительствояз вазиськоно. Ужрадлы йылпумъянъёсты Россилэн Кункатэзлэн нуналаз, 12-тӥ толсуре, шараялозы. Тодэ вайытом, кылем арын 4-тӥ коньывуонэ этнографияя диктантэз Удмуртиын но Россиын нырысьсэ гожтӥзы. Со понна калыкъёс но кунысь пӧртэм улосвылъёслэн лулчеберетъя аспӧртэмлыкъёссы сярысь 30 юанъёс дасямын вал. Ужрадэ Россилэн улосвылъёсыз, озьы ик Турция, Израиль но Швейцария пыриськизы. Огъяросси диктантэз 42 сюрс адями гожтӥз. Быдэс кунын 800 площадкаос ужазы. Удмуртиысь Ӟуч лулчеберетъя огазеяськонлэн ыстэм муртэз Максим Фефилов Йӧскалык кусыпъёсъя кенешын этнографи диктант сярысь Владимир Путинлы вераз. Солэн кылъёсызъя, та ужрад Удмуртиын юнме шорысь ӧз кылды. Элькунысь йӧскалык огазеяськонъёс тупаса уло, эшъясько, озьы ке но, туала улонын выжы калыкъёс, соослэсь лулчеберетсэс тодон сокем вылӥын ӧвӧл. Тегъёс: Ижкар Удмуртия йӧскалыкполитикаяминистерство этнография  